stanford-oval/wikipedia huggingface dataset:
עיסוי פרינאום לקראת לידה

עיסוי פרינאום לקראת לידה הוא עיסוי של פתח הנרתיק והחלק התחתון שלו, שמטרתו למנוע קרעים באזור הפרינאום בזמן לידה.
קרעים בפרינאום

אזור החיץ הנקבי (פרינאום) הוא חלקו התחתון של הגו, בין הירכיים. רקמות הפרינאום גמישות, וביכולתן להימתח או להתכווץ. בזמן הלידה מתרחב הנרתיק באופן משמעותי, אך לעיתים התרחבות זו אינה מספיקה. כאשר ראש העובר נדחף כלפי חוץ, בעוצמה, עלול להיווצר קרע בנרתיק. הופעת קרעים באזור החיץ במהלך הלידה היא תופעה מוכרת. נזק זה אופייני במיוחד במהלך לידה ראשונה.
צורך בחתך החיץ (אפיזיוטומיה)

נזק לפרינאום עלול להיות בעל השלכות לטווח קצר ולטווח ארוך, כגון: איבוד שתן לא רצוני, כאבים בזמן יחסי מין וחולשה של שרירי רצפת האגן.
קרע בפרינאום עלול להתרחש באופן ספונטני במהלך הלידה או בשל חיתוך הכניסה של הנרתיק על מנת לאפשר יילוד של העובר (חתך חיץ).
צורך בחתך החיץ (אפיזיוטומיה) > תרומות חתך החיץ

מניעת קרעים בפי הטבעת (דרגה שלישית ורביעית).
יצירת חתך מבוקר ונקי לעומת קרע או קרעים עצמוניים (ספונטניים) בלתי סדירים.
מניעת קרעים קדמיים באזור הדגדגן ופי השופכה.
מניעת נזק לשרירים של רצפת האגן, שעלול להוביל לתחלואה רבה.
מניעת נזק לעובר על ידי קיצור השלב השני של הלידה, כאשר העובר משדר סימני מצוקה.
כאב לאחר לידה

חלק משמעותי מהנשים לאחר לידה, סובלות מכאבים באזור הפרינאום. חלקן מדווחות על כאב בזמן הליכה, ישיבה ואפילו שכיבה. הכאב מהווה מטרד בזמן שינה או האכלת הילוד. חלקן משתמשות בשקיות קרח להרגעת האזור ואף במשככי כאב.
פעולת העיסוי

את העיסוי מומלץ[דרוש מקור] לבצע החל משבוע 34 להריון במשך מספר דקות, על בסיס יומיומי.
ניתן להיעזר במעט שמן, כדוגמת שמן שקדים או שמן שומשום.
ניתן לבצע פעולה זו לבד או בסיוע אדם נוסף (למשל בן/בת זוג).
פעולת העיסוי > שיטה

אם היולדת נעזרת באדם אחר, עליו לשמן את אצבעותיו (שתי האצבעות המורות) ולהחדיר אותן בעדינות לתוך הנרתיק לעומק של כארבעה סנטימטרים, עד הפרק האמצעי של האצבע. לאחר מכן, עליו לפסק את האצבעות בעדינות לצדדים וכלפי מטה ולהחזיק את המתיחה למשך דקה. תוך כדי לחץ קבוע יש להניע את האצבעות בצורת U או ערסל ולחזור על הפעולה כמה פעמים, ואחר כך לשחרר. ניתן לחזור על הפעולה כמה פעמים עם הפסקות לשימון ולהרפיה.
אם את היולדת מבצעת את העיסוי בעצמה, משתמשים באגודלים של שתי הידיים. חשוב למצוא תנוחה שתאפשר גישה נוחה לנרתיק - למשל, עמידה כשרגל אחת ניצבת על כיסא.
ראו גם

תרגילי קיגל
לקריאה נוספת

Aasheim, V., & Nilsen, A.B., & Lukasse, M., & Reinar, L.M. (2011). Perineal techniques during the second stage of labour for reducing perineal trauma. Cochrane Pregnancy and Childbirth Group.
East, C., & Sherbum, M., & Nagle, C., & Said, J., & Forster, D. (2012). Perineal pain following childbirth: Prevalence, effects on postnatal recovery and analgesia usage. Volume 28, Issue 1, p. 93–97.
Hastings-Tolsma, M., & Vincent, D., & Emeis, C. (2007). Getting Through Birth in One Piece: Protecting the Perineum. American Journal of Maternal Child Nursing, 32(3), 158-164.
Mei-dan,E., & Walfisch, A., & Raz, I., & Levy, A., & Hallak, M. (2008)
Perineal Massage during Pregnancy: A Prospective Controlled Trial. Perineal Massage during Pregnancy. Vol (10) p.499-502.
Stepp, K., & Siddiqui, N., & Emery, S., & Barber, M. (2006). Textbook Recommendations for Preventing and Treating Perineal Injury at Vaginal Delivery. Obstetrics & Gynecology: Vol.107 - Issue 2, Part 1 - pp 361-366.
קאנגוואנה

קאנגוואנה (באנגלית ובאפריקאנס: KaNgwane) הייתה בנטוסטן בתקופת האפרטהייד בדרום אפריקה שנועדה למולדת חצי-עצמאי לבני עם הסוואזי שלא נכללו בממלכת סוואזילנד הסמוכה. היא נודע קודם כ"טריטוריית הסוואזי". קאנגוואנה זכתה בשלטון עצמי מוגבל בשנת 1981 והעיירה שומנסדאל נועדה לבירתה. ברם, בירתה בפועל הייתה בלואיוויל, לשעבר ניאמסאנה.
ניסיון להעביר שטחים נרחבים של קאנגוואנה לסוואזילנד ב-1982 נכשלה עקב הפגנות נגד. שטח הבנטוסטן הוכרז על ידי מלך הסוואזי סובהוזא השני כחלק בלתי נפרד מממלכתו המסורתית, וממשלת דרום אפריקה קיוותה שהיא תשתמש כאזור חיץ נגד פלישות לוחמי גרילה ממוזמביק. משום כך היא הגיבה לכישלון העברת השטחים בביטול האוטונומיה עד 1984.
שלא כמו הבנטוסטנים האחרים בדרום אפריקה, קאנגוואנה לא בחרה בדגל משלה והשתמשה בדגל דרום אפריקה.
קאנגוואנה חזרה לשלטון דרום אפריקאי ב-26 באפריל 1994 והייתה שוב לחלק ממחוז טרנסוואל. היום היא חלק ממחוז מפומאלונגה.
הערות שוליים

1 2  Sally Frankental; Owen Sichone (2005-01-01). South Africa's Diverse Peoples: A Reference Sourcebook. ABC-CLIO. p. 187. ISBN 978-1-57607-674-3. Retrieved 2013-09-18.
↑  "Census > 1991 > RSA > Variable Description > Person file > District code". Statistics South Africa - Nesstar WebView. Retrieved 18 August 2013.
| בנטוסטנים בדרום אפריקה בתקופת האפרטהייד |
| --- | --- | --- |
| בנטוסטנים שהוכרזו עצמאיים | בופוטאצוואנה בופוטאצוואנה • ונדה ונדה • טרנסקאי טרנסקאי • סיסקאי סיסקאי |  |
| בנטוסטנים רגילים | גאזאנקולו גאזאנקולו • לבווה לבווה • קוואקווא קוואקווא •  קאנגוואנה • קוואנדבלה קוואנדבלה • קוואזולו קוואזולו |  |
| --- | --- |
בקרת זהויות :  GND: 3006224-X  VIAF: 130876325   WorldCat (עם VIAF): 130876325 
ערך זה הוא קצרמרבנושא היסטוריה ובנושא דרום אפריקה. אתם מוזמנים לתרום לוויקיפדיה ו.
דיאפרגמה

ערך זה עוסק באמצעי מניעה. אם התכוונתם למשמעות אחרת, ראו .
דיאפרגמה בתיק נשיאה ולצידה מטבע של קוורטר - רבע דולר אמריקני
אופן מיקום הדיאפרגמה (מספר 8 באיור) בנרתיק
דיאפרגמה (בעברית: חציץ) היא אמצעי מניעה בצורת כיפה העשויה מסיליקון רפואי המוחדרת לנרתיק האישה לפני קיום יחסי מין בשילוב עם קוטל זרע ומונעת את הכניסה של הזרע לרחם ובכך גם הגעה לביצית והפרייתה. הדיאפרגמה מכסה את צוואר הרחם והדופן העליון של נרתיק האישה. בשימוש בדיאפרגמה יש להשאירה בנרתיק לפחות שש שעות לאחר המגע המיני.
קיימות מידות שונות של דיאפרגמות. בחירת הדיאפרגמה במידה המתאימה לאישה נעשית באמצעות בדיקה על ידי איש או אשת מקצוע.
בנוסף להיותה אמצעי מניעה, דיאפרגמה יכולה לשמש גם לצורך אגירת נוזלי הווסת בצורה דומה לגביעונית.
היסטוריה

הרעיון של חסימת צוואר הרחם על מנת למנוע היריון הוא בן אלפי שנים. תרבויות שונות השתמשו במכשירים המעוצבים כצוואר הרחם, כגון גביעי נייר משומנים או חצאי לימון, או לחלופין, הכינו תערובות דביקות הכוללות דבש או שרף ארזים ושמו אותם בפתח צוואר הרחם. עם זאת, המצאת הדיאפרגמה אשר נותרת במקומה בשל הקפיץ אשר בשפה שלה, ולא מחוברת או דבוקה לצוואר הרחם, היא מודרנית יחסית.
שלב חשוב בפיתוח הדיאפרגמה הייתה המצאת תהליך וולקניזציית הגומי (rubber vulcanization) שהומצא על ידי צ'ארלס גודייר ב-1844. בשנות ה-80 של המאה ה-19 גניקולוג גרמני בשם ס. האס (C. Haase) היה הראשון לפרסם אמצעי מניעה מגומי עם קפיץ בשפתו. האס כתב תחת שם העט ווילאים פ. ג'. מנסינגה ודיאפרגמת מנסינגה הייתה המותג היחידי למשך זמן רב. בארצות הברית הפיזיקאי אדוארד בליס פוט עיצב ומכר דגם מוקדם של הדיאפרגמה תחת השם "צעיף רחם" החל משנות ה-60 של המאה ה-19.
מרגרט סנגר אקטיביסטית למניעת הריון בארצות הברית, נמלטה לאירופה ב-1914 כדי להימלט מהוצאה להורג לפי חוקי קומסטוק, אשר אסרו על שליחת אמצעי מניעה או מידע עליהם בדואר. סנגר הכירה את הדיאפרגמה בהולנד והציגה אותה לארצות הברית, כאשר חזרה לשם ב-1916. סנגר ובעלה השני, נוח סלי, ייבאו באופן לא חוקי כמויות גדולות של המוצר מגרמניה והולנד. ב-1925 סלי סיפק מימון לחבר של סנגר, הרברט סימונס, אשר ייסד באמצעותו את החברה הראשונה לייצור דיאפרגמות בארצות הברית, חברת הולנד-רנטוס (Holland-Rantos).
הדיאפרגמה שיחקה תפקיד חשוב בביטול חוק קומסטוק; ב-1932 סנגר ארגנה שיצרן גרמני ישלח חבילה של דיאפרגמות לפיזיקאי מניו-יורק, אשר תמך בפועלה של סנגר. המכס בארצות הברית החרים את החבילה וסנגר עזרה לארגן תביעה בנושא. ב-1936 בית משפט פדרלי לערעורים קבע כי החבילה יכולה להיות מועברת.
אף על פי שבאירופה הכובעון הצווארי היה יותר פופולרי מהדיאפרגמה, הדיאפרגמה הפכה לאחד מאמצעי המניעה הפופולריים ביותר בארצות הברית. ב-1940 שליש מהזוגות הנשואים בארצות הברית השתמשו בה.
בשנות ה-60 חלה ירידה דרמטית (כעשירית מהזוגות הנשואים בארצות הברית) בשימוש בדיאפרגמות עקב תחילת השימוש בהתקן התוך רחמי והגלולה המשולבת. הירידה הזו המשיכה וב-2002 רק כ-0.2% מהנשים בארצות הברית השתמשו בדיאפרגמות.
התאמה ושימוש > התאמה

דיאפרגמה מגיעה בגדלים שונים ונדרשת פגישה עם איש מקצוע כדי להתאים את הגודל הנכון.
דיאפרגמה במידה הנכונה תכסה את צוואר הרחם ותיצמד לעצם החיק.
דיאפרגמה קטנה מדי עשויה להתאים לנרתיק אך לא לכסות את צוואר הרחם או להינתק מצוואר הרחם בעת קיום יחסי מין או חוסר נוחות בעיכול. בנוסף, יש סיכוי גדול יותר שהשותף המיני של האישה יחוש את שפת הדיאפרגמה במקרה כזה.
דיאפרגמה גדולה מדי תיצור לחץ על השופכה ותמנע משלפוחית השתן להתרוקן לחלוטין בעת מתן שתן, כך תגביר את הסיכוי לזיהום בשלפוחית. בנוסף, היא עשויה לשפשף את הקיר הווגינלי ולגרום לכאב.
דיאפרגמה מסוג Caya מתאימה לרוב הנשים ואינה דורשת התאמה על ידי איש מקצוע.
מקרים בהם ההתאמה עשויה להשתנות:
בעת גירוי מיני הנרתיק עשוי להתארך. כלומר, בזמן קיום יחסי המין הדיאפרגמה לא תיצמד לעצם החיק כוון שהיא נעה במעלה הנרתיק בשל תנועה של צוואר הרחם. לפיכך, אם הדיאפרגמה מוכנסת לאחר תחילת העוררות המינית יש לשים לב באופן מיוחד למיקומה הנכון, כדי להבטיח שהיא מכסה את צוואר הרחם.
אישה עשויה להזדקק לדיאפרגמה בגדלים שונים בהתאם לתקופה במחזור החודשי בה היא נמצאת. פעמים רבות נדרשת דיאפרגמה גדולה יותר בזמן הווסת. כמו כן, ייתכן כי יש צורך בדיאפרגמה גדולה יותר גם בעת הביוץ. עקרונית, הגודל הגדול ביותר של דיאפרגמה אשר אישה מסוגלת ללבוש במהלך כל החודש בנוחות הוא הגודל הדרוש.
התאמה ושימוש > התאמה > התאמה מחדש

צריך להתאים מחדש דיאפרגמה במקרים הבאים:
עם שינוי במשקל של 4.5 ק"ג ומעלה - ההנחיה הקלינית הנהוגה היא שירידה במשקל עשויה לגרור עלייה במידת הדיאפרגמה, אך ישנם ספקות לגבי קשר זה.
במקרה של הריון באורך 14 שבועות ומעלה – לידה וגינלית כמעט תמיד גוררת הגדלה במידת הדיאפרגמה, אך בשל שינויים ברצפת האגן, כל אישה אשר עוברת הפלה (טבעית או מלאכותית) בשלישון השני של ההריון או הריון באמצעות ניתוח קיסרי עדיין צריכה לעבור התאמה מחדש.
התאמה ושימוש > שימוש

מזה זמן מה מומלץ שהדיאפרגמה תישאר במקום במשך לפחות שש או שמונה שעות לאחר קיום יחסי מין. לא נעשו מחקרים על מנת לקבוע את תוקפה של המלצה זו. עם זאת, כמה אנשי מקצוע רפואיים הראו כי טווחים של ארבע שעות או אפילו שעתיים יש בהם כדי להבטיח יעילות.
אופן מניעת ההריון

הקפיץ אשר בשפת הדיאפרגמה מהווה סגר בצמוד לקירות הנרתיק. הדיאפרגמה מכסה את צוואר הרחם ומונעת מהזרע פיזית להיכנס לרחם.
בדרך כלל משתמשים בדיאפרגמה בשילוב עם קוטל זרע והאמונה הרווחת היא שהוא מגביר את יעילותה. לא נערכו מספיק מחקרים כדי לקבוע את יעילות הדיאפרגמה ללא קוטל זרע.
יעילות

מידת היעילות של דיאפרגמה, כמו של רוב אמצעי המניעה, ניתנת להערכה בשתי דרכים: יעילות השיטה ואפקטיביות בפועל. יעילות השיטה היא החלק היחסי של זוגות, אשר משתמשים בדיאפרגמה בצורה נכונה ובאופן עקבי ואינם נכנסים להריון. אפקטיביות בפועל היא חלקם היחסי של הזוגות אשר משתמשים בדיאפרגמה כאמצעי מניעה יחידי ולא נכנסים להריון.
הנתונים מוצגים בדרך כלל לגבי שנת השימוש הראשונה. עבור כל סוגי אמצעי המניעה, האפקטיביות בפועל נמוכה יותר מאשר יעילות השיטה, זאת בשל מספר גורמים:
טעויות בחלק מההנחיות שקובעות כיצד להשתמש באמצעי המניעה.
טעויות של חלק מהמשתמשים באמצעי המניעה.
אנשים אשר באופן מודע אינם משתמשים באמצעי מניעה מדי פעם.
קיימים דו"חות אשר קובעים שעור של 6% במניעת הריון בעת שימוש בדיאפרגמה משולבת קוטל זרע.
שעור ההריונות הריאלי אשר מדווח בעת שימוש בדיאפרגמה משתנה בהתאם לאוכלוסייה הנבדקת ונע בין 10% ל-39%.
בניגוד לשיטות מניעת הריון אחרות אשר כוללות חסימה של צוואר הרחם, ניתן להשתמש בדיאפרגמה באופן זהה לפני ואחרי לידה.
הדיאפרגמה בהלכה

סביב השימוש בדיאפרגמה יש דיון הלכתי: יש המתירים שימוש בדיאפרגמה מכיוון שהתשמיש נעשה ללא חציצה בין הגופים, ופעולת המניעה מתבצעת על ידי מניעת הגעת הזרע לרחם. יש אוסרים שימוש בדיאפרגמה מכיוון שהשימוש נעשה יחד עם קוטלי זרע שמשחיתים אותו. בעקבות חילוקי דעות אלו, יש פוסקים שהתירו שימוש בדיאפרגמה במקרים בהם לא ניתן להיעזר באמצעי מניעה עדיפים מבחינה הלכתית. היתר זה ניתן דווקא בגלל אחוזי היעילות הנמוכים יחסית.
ראו גם

כובעון צווארי
הערות שוליים

↑  דִּיאַפְרַגְמָה > חֲצִיץ, באתר האקדמיה ללשון העברית
↑  Twitter Tips, Tricks, and Tweets, Indianapolis, IN, USA: Wiley Publishing, Inc., 2011-10-20, עמ' 50–85
↑  דיאפרגמה בהלכה מאת הרב אליעזר מלמד
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
DSM-5

| --- | --- |

 מידע כללי
 שפת המקור:  אנגלית 
 סוגה:  פסיכולוגיה
 נושא:  סטטיסטיקה, אבחון, הפרעה נפשית 
 הוצאה
 הוצאה:  האגודה האמריקנית לפסיכיאטריה 
 מקום הוצאה:  מחוז ארלינגטון 
 תאריך הוצאה:  2013
 סדרה
 ספר קודם:  DSM-IV-TR 
 הספר הבא:  DSM-5-TR 
 קישורים חיצוניים
 מסת"ב:  978-0-89042-554-1
 
DSM-5 (ראשי תיבות באנגלית של Diagnostic and Statistical Manual of Mental Disorders; בעברית: מדריך לאבחון וסטטיסטיקה של הפרעות נפשיות) הוא המהדורה החמישית של ספר האבחנות הפסיכיאטריות האמריקאי, שמטרתו לאבחן ולסווג את הפרעות הנפש על פי תסמיניהן. את הספר מוציאה לאור האגודה האמריקנית לפסיכיאטריה.
שינויים עיקריים

בוטלה החלוקה לציר I (תסמונות קליניות) וציר II (הפרעות אישיות), ובמקומה נקבעת אבחנה על פי מידת החומרה והפגיעה התפקודית של ההפרעה.
שינויים עיקריים > טראומה והפרעות הקשורות לדחק

הפרק "טראומה והפרעות הקשורות לדחק" כולל בתוכו הפרעת הסתגלות והפרעת דחק פוסט-טראומטית, במהדורה הרביעית PTSD נכלל בפרק על הפרעות חרדה.
נוסף תסמין מרכזי ל־PTSD – שינויים שליליים עקביים בתודעה ובמצב הרוח.
נוספו שתי הפרעות ילדות הקשורות לילדים שחוו דחק:
הפרעת התקשרות תגובתית – דפוס שבו הילד אינו פונה לדמות ההיקשרות העיקרית שלו כדי לקבל אוכל או הגנה.
הפרעת התחברות חברתית חסרת עכבות (אנ') – התחברות מוגזמת מידי לזרים, נכונות ללכת עם זרים לכל מקום וכדומה.
שינויים עיקריים > הפרעות חרדה

במהדורה הרביעית הדנה בהפרעות חרדה – אגורפוביה והפרעת פאניקה כרוכות זו בזו, כאשר אגורפוביה נחשבת כתולדה של הפרעת פאניקה, האדם חושש ממקום ציבורי מפני שהוא חושב שהיחלצות משם תהיה קשה, והוא לא יוכל לקבל עזרה אם יזדקק לה במקרה שיקבל התקף חרדה. בעקבות ריבוי של אבחנות של אגורפוביה ללא הפרעת פאניקה, במהדורה החמישית ההפרעות קיבלו אבחנות נפרדות, כך שישנן שלוש אבחנות – הפרעת פאניקה, אגורפוביה, והפרעת פאניקה עם אגורפוביה.
נוסף: הפרעת חרדת פרידה – במהדורה הרביעית סווגה כהפרעה התפתחותית.
נוסף: אילמות סלקטיבית – במהדורה הרביעית סווגה כהפרעה התפתחותית.
שינויים עיקריים > הפרעה טורדנית כפייתית והפרעות דומות

פרק חדש – במהדורה הרביעית הפרעה טורדנית-כפייתית נכללה בפרק על חרדה.
הבחנה בין הלוקים בהפרעה טורדנית-כפייתית המודעים לחוסר הרציונליות שבמחשבות האובססיביות ובטקסים הכפיתיים, לבין אלו שמאמינים באמיתות המחשבות בצורה שיכולה להגיע לכדי מחשבת שווא.
שינויים עיקריים > הפרעה טורדנית כפייתית והפרעות דומות > הפרעות שנוספו

הפרעת אגירה
טריכוטילומניה
הפרעת גוף דיסמורפית
הפרעת קילוף העור או חיטוט בעור
הפרעה טורדנית כפייתית או הפרעה דומה הנגרמת מנטילת תרופות או חומרים
הפרעה טורדנית כפייתית או הפרעה דומה עקב מצב רפואי
שינויים עיקריים > הפרעות סומטופורמיות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. השלמת ההבדלים בפרק זה לעומת המהדורה הקודמת.
שינויים עיקריים > הפרעות אכילה

בוטל הקריטריון המחייב אובדן וסת כדי לאבחן אנורקסיה נרבוזה.
נוספה הפרעה – הפרעת אכילת יתר.
שינויים עיקריים > הפרעת מצב רוח

אחד השינויים המשמעותיים שעמד במרכז מחלוקת נרחבה הוא הסרת החרגת השכול לדיכאון קליני. במהדורה הרביעית לא אובחן דיכאון לאחר מות אדם קרוב, אלא אם כן תסמיני הדיכאון נמשכו יותר מחודשיים או שכללו תסמינים פסיכוטיים.
הפרעה שנוספה – הפרעת ויסות מצב רוח משובש, לילדים עד גיל 18
הפרעה שנוספה – הפרעה דיספורית קדם וסתית.
שינויים עיקריים > סכיזופרניה

במהדורה הרביעית חולקה הסכיזופרניה לחמשה תתי סוגים, פרנואידית, לא מובחנת, קטטונית, לא מאורגנת, ושרידית. בעקבות טענות כנגד המהימנות והתקפות שבחלוקה זו, במהדורה החמישית בוטלה החלוקה וקיים רק אבחון אחד לסכיזופרניה.
נדרש אבחון של שני תסמינים בכל מצב (גם אם יש מחשבת שווא ביזאריות).
הפרעה סכיזואפקטיבית – הפרעת מצב הרוח צריכה להיות נוכחת במשך רוב זמן ההפרעה, במקביל לקיום תסמיני הסכיזופרניה.
שינויים עיקריים > הפרעות נוירו-התפתחותיות

שינוי שם הפרק על הפרעות המופיעות לראשונה בילדות, לפרק על הפרעות נוירו התפתחותיות. שינוי השם נובע מהעמדה המחקרית שהפרעות אלו מבוססות על מרכיבים נוירולוגים והתפתחותיים.
המונח "פיגור שכלי" הוחלף במונח "מוגבלות שכלית התפתחותית".
הספקטרום האוטיסטי – 4 הפרעות שנחשבו כהפרעות נפרדות, הוכללו כהפרעות על אותו הרצף.
לקריאה נוספת

אבנר אליצור, שמואל טיאנו, חנן מוניץ ומיכה נוימן, פרקים נבחרים בפסיכיאטריה – מהדורה שישית, דיונון הוצאה לאור, 2016 – על השינויים שב־DSM-5, עמ' 158. גרסה מקוונת של הספר (לבעלי הרשאה), באתר "כותר"
DSM-5-TR – המהדורה החמישית המתוקנת המלאה, שנת 2022, באתר MrEdsCircleofTrust.com
המהדורה החמישית המתוקנת
חבטת הצלפה

שיי וובר מניף את מקלו לחבטת הצלפה
חבטת הצלפה (באנגלית: Slapshot) היא חבטה חזקה בהוקי קרח. היתרון שלה הוא כחבטה במהירות גבוהה שניתן לחובטה ממרחק רב; החיסרון הוא הזמן הארוך שנדרש כדי להתכונן לחבוט אותה וכן הדיוק הנמוך של חבטה זו.
יש לחבטה זו ארבעה שלבים המבוצעים בתנועה זורמת אחת כדי להזניק את הדסקית לכיוון השער:
השחקן מניף את מקל ההוקי שלו לגובה הכתף או יותר.
השחקן "מצליף" באלימות את הקרח מעט מאחורי הדסקית ומשתמש במשקלו כדי לכופף את המקל, ובכך המקל צובר אנרגיה כמו קפיץ. הכיפוף למקל תורם למהירות של חבטת ההצלפה. בדיוק כמו חץ וקשת, הנטייה של המקל לחזור ישר לכיוון הדסקית, תורמת לדסקית למהירות הרבה יותר גבוהה מאשר רק לחבוט מיד.
כאשר להב המקל חובט בדסקית, השחקן דוחף את מפרק ידו ומעביר את משקלו כך שהאנרגיה האצורה במקל משתחררת ישירות דרך הדסקית.
לבסוף, השחקן ממשיך, כשהוא מסיים בכך שמקלו מצביעה לכיוון היעד המבוקש.
חבטת הצלפה היא חבטה קשה ומהירה, וקשה לדיוק. גם לוקח יותר זמן לבצעה; שחקן בדרך כלל אינו יכול לבצע חבטה כזו בזמן שהוא נתון ללחץ משמעותי כלשהו של שחקן יריב מכיוון שהיריב יכול להפריע בקלות במהלך השלב הראשון של החבטה. כאשר שחקני התקפה נזהרים משחקן הגנה שיתערב, הם עשויים לבחור לחבוט חבטה שמהירה יותר לביצוע, כגון חבטת מפרק יד. חבטת הצלפה משומשת לרוב על ידי מגן בנקודה, במיוחד במהלך משחק כוח, אם כי חלוץ לפעמים ימצא הזדמנות להשתמש בה. חבטות הצלפה הם אייקוניים לתדמית ההוקי בשל יכולתם להבקיע כנקודת מפנה מפתיעה, המקבילה הרופפת של הום ראן בבייסבול או Hail Mary בפוטבול.
מקור, היסטוריה, ושימוש

המצאת חבטת ההצלפה מיוחסת לזכותו של ברנרד "בום בום" ז'פריון (כינוי הרומז לקול הרועם של חבטת ההצלפה שלו) ממונטריאול קנדיאנס. אדי מרטין הקנדי השחור, מהליפקס יורקאס בליגת ההוקי הצבעונית, יוחס גם הוא בהמצאת חבטת ההצלפה בסוף המאה ה-19. דיק ארווין, שהיה שחקן כוכב ב-WCHL וב-PCHA - ומי שלימים אימן את ז'פריון עם ההבס - היה ידוע גם בחבטת הצלפה קשה ומדויקת. בתור אחד שגדל בוויניפג בשנות ה-90 והעשור הראשון של המאה ה-20, הוא היה מתאמן בחבטות מול ידית דלת בעליית הגג שלו במהלך חודשי החורף לצורך דיוק. בקיץ, ארווין היה מצייר קווי מתאר של שער בגיר על מוסך המזחלות של משפחתו, ומתאמן על חבטות מידיות על פיסת לוח עץ שהוטבעה באדמה.
החל מהעשור השני בימינו, השימוש בחבטת הצלפה ברמות הגבוהות ביותר של משחק מקצועי (כגון ה-NHL) ירד, למעט חבטה מידית. ירידה זו נובעת ממספר סיבות. מבחינה הגנתית, שחקנים הרבה יותר מהירים ומיומנים בחסימת מסלולי חבטות, ומענישים את זמן ההתקנה האיטי יחסית של חבטת ההצלפה. ציוד טוב יותר גרם לשחקנים פחות לחשוש לחסום חבטות מהירות ממש עם גופם. אף אם מגן לא עוצר את הדסקית בזמן, השוערים מוכנים טוב יותר ויודעים שחבטת הצלפה היא ככל הנראה חבטה ישירה כדי לפצות על בעיות דיוק, ויכולים להסתגל במהירות כדי לחסום חבטת הצלפה בגופם. מבחינה התקפית, מקלות הוקי קרח מרוכבים מודרניים קלים וגמישים יותר ממקלות עץ קלאסיים מהמאה ה-20, מה שאפשרו חבטות מפרק יד מדיוקות מרחוק יותר ממה שהיה אפשרי קודם לכן. לאחר שפגם הדיוק תוקן, שחקנים העדיפו את החבטה המהירה יותר לביצוע כגון חבטת מפרק יד כדי להפתיע יותר טוב את ההגנה. בנוסף, חבטות מפרק יד מאפשרות יותר תחבולה והונאה כדי לבלבל את השוער, כאשר שחקנים יכולים לכוון לזוויות מפתיעות עם האופן שבו הם מושכים את החבטה; חבטות הצלפה נוטות להיות ישירות יותר וצריכות להיכנס באמצעות כוח ומהירות טהורים, שמוכנים אליהם טוב יותר בהוקי המודרני. החבטה המיידית עדיין נמצאת בשימוש בכך שהיא נותנת לאדם שחובט אותה להכין את עצמו עוד לפני שבכלל הדסקית במקלו, ובכך הוא נמנע מזמן הסיום האיטי שנותן להגנה הזדמנות להגיב.
שיאי מהירות

דסקית יכול להגיע למהירות של 100 מייל לשעה (160 קמ"ש) או יותר מהר, עם חבטת הצלפה שנחשבת לדרך המסורתית לחבוט חבטות מהירות ביותר.
שיא ה-KHL לחבטה המהירה ביותר מוחזקת על ידי אלכסנדר ריאזנצב, שצלף דסקית במשחק אול-סטאר ב-KHL בריגה, לטביה, במהירות של 114.127 מ"ל (183.67) ב-21 בינואר 2012.
שיא ה-NHL לחבטת ההצלפה המהירה ביותר מוחזקת על ידי זדנו חארה, שחבטתו נמדדה במהירות של 108.8 מ"ל (175.5 קמ"ש) במהלך תחרות כישרונות במשחק אול-סטאר ב-NHL באוטווה, קנדה, ב-29 בינואר 2012.
שיא ה-AHL לחבטת ההצלפה המהירה ביותר מוחזקת על ידי מרטין פרק, עם חבטה שנמדדה במהירות 109.2 מ"ל (175.7 קמ"ש) במהלך תחרות כישרונות במשחק אול-סטאר ב-AHL באונטריו, קליפורניה, ארצות הברית, ב-26 בינואר 2020.
שיאי מהירות חבטת הצלפה ב-NHL/AHL ו-KHL אינם ניתנים להשוואה אחד כלפי השני, כשם שהתקנות הרשמיות בעניין חבטה חזקה שונות מאוד בין הליגות.
ראו גם

חבטה
חבטת גב יד
הערות שוליים

1 2  Rush, Curtis (24 בנובמבר 2017). "The Death of the Slap Shot in the NHL". The Wall Street Journal. נבדק ב-21 בנובמבר 2022. {{cite news}}:  (עזרה)
↑  "Bernie Geoffrion dead at 75". CBC News. 11 במרץ 2006. {{cite news}}:  (עזרה)
↑  Fosty, George; Fosty, Darril (2008). Black Ice: The Lost History of the Colored Hockey League of the Maritimes, 1895-1925. Nimbus Publishing. p. 114. ISBN 978-1-55109-695-7. נבדק ב-2017-03-21.
↑  "Dick Irvin Was a Dedicated Player: Practiced Profusely, Loved Hockey". The Montreal Gazette. 17 במאי 1957. {{cite news}}:  (עזרה)
↑  Shinzawa, Fluto (17 בנובמבר 2022). "The death of NHL slap shots: Why players are abandoning hockey's signature offensive weapon". The Athletic. נבדק ב-21 בנובמבר 2022. {{cite news}}:  (עזרה)
↑  Wyshynski, Greg (2012-01-21). "KHL's Alexander Ryazantsev sets new 'world record' for hardest shot at 114 mph". Yahoo. נבדק ב-2012-08-07.
↑  KHL All-Stars Hardest Shot Competition
↑  Chara's 108.8 mph shot - NHL All-Star Skills (באנגלית), נבדק ב-2023-01-21
↑  "Ontario Reign's Martin Frk breaks Zdeno Chara's hardest shot record in AHL skills competition". Sportingnews.com. 2019-01-27. נבדק ב-2019-01-27.
↑  Ducey, Cory. "NHL vs KHL's Hardest Slapshot: Who Has the Right to Say They Have It?". Bleacher Report (באנגלית). נבדק ב-2023-01-21.
מאלידומה פטריס סומה

| --- | --- |

 לידה:  30 בינואר 1956 דאנו (עיר), בורקינה פאסו 
 פטירה:  9 בדצמבר 2021 (בגיל 65) 
 השכלה:  סורבון  אוניברסיטת ברנדייס 
 מעסיק:  אוניברסיטת מישיגן 
 בן או בת זוג:  Sobonfu Somé 
 malidoma.com
 
מאלידומה פטריס סומה (בצרפתית: Malidoma Patrice Somé;‏ 30 בינואר 1956 – 9 בדצמבר 2021) היה סופר ומנחה סדנאות, בעיקר בתחום הרוחניות. נולד בקהילת דאגרה בדאנו, בורקינה פאסו, מערב אפריקה. גודל על ידי כמרים ישועים מגיל ארבע. למד השכלה גבוהה במערב, ורוב חייו הבוגרים היה בארצות הברית ובאירופה.
ביוגרפיה

בגיל ארבע הורחק סומה מקהילת דאגרה על ידי אביו, ונלקח לפנימייה ישועית שם קיבל חינוך מערבי על ידי הכמרים. לדברי סומה, הוא סבל 16 שנות התעללות פיזית ורגשית מצד הכוהנים, ועזב את בית הספר כשהיה בן עשרים ושב לכפר הולדתו. עם שובו התקשה להשתלב בדת השבטית המסורתית ובמנהגים של בני דגארה בשל היעדרותו הממושכת מתרבות הוריו, ובשל האינדוקטרינציה שעבר לנצרות ול"עולם האדם הלבן". זקנים מהכפר אמרו שהם מאמינים שרוח אבותיו של סומה נסוגה מגופו ושהוא כבר עבר טקס מעבר לגבריות בעולם הלבן. למרות זאת, הסכימו לתת לו לעבור טקס גבריות מאוחר עם קבוצה צעירה יותר של זכרים בשבט. כל הזכרים בקהילה עוברים את טקס הגבריות. סומה אמר שלאחר שגדל מחוץ לתרבות ואינו דובר את השפה, תהליך ה"באור" (baor) בן החודש, שלפי המסורת המקומית מאחד את הנשמה והגוף, היה מסוכן יותר עבורו מאשר עבור בני הנוער בני תרבות הדגרה שעוברים את הטקס.
סומה כתב שכל אדם נולד עם גורל וזוכה לשם שמשקף את הייעוד הזה. סומה אמר שפירוש שמו, Malidoma, הוא "ידיד האויב / הזר". סומה כתב שהוא מאמין שייעודו להגיע לקהל המערבי ולקדם הבנה בין תרבויות מערביות ואפריקניות.
סומה חי בארצות הברית כעשר שנים והשלים דוקטורט באוניברסיטת ברנדייס, הוא חזר לבורקינה פאסו לנישואים מאורגנים מראש (בשידוך) עם סובונפו סומה (Sobonfu Somé), משבט הדגרה. מאוחר יותר התגרשו. גרושתו מתה בשנת 2017.
ביוגרפיה > השכלה

סומה החזיק בשלושה תארים שניים ושני דוקטורטים מאוניברסיטת סורבון וברנדייס.
לפני מותו, סומה הנחה ריטריטים של חניכה וגילוי עתידות של דת הקנדומבלה וסדנאות של דתות אחרות בארצות הברית ובאירופה, והקים קהילה בחוף המזרחי של ארצות הברית.
לקריאה נוספת

Ritual: Power, Healing and Community, Swan and Raven (1993). ISBN 0-14-01-9558-0
Of Water and the Spirit: Ritual, Magic and Initiation in the Life of an African Shaman, Tarcher/Putnam (1994). ISBN 978-0-87477-762-8
The Healing Wisdom of Africa, Tarcher/Putman (1999). ISBN 0-87477-991-X
Russell, Dick (24 במרץ 2015). "How a West African shaman helped my schizophrenic son in a way Western medicine couldn't". The Washington Post. נבדק ב-31 במאי 2015. {{cite news}}:  (עזרה)